b'\n_START_ARTICLE_\nAlexander Hutchison\n_START_SECTION_\n\xc5\xbdivot\n_START_PARAGRAPH_\nVzdelanie z\xc3\xadskal v Galstone. 23. janu\xc3\xa1ra 1857 sa v meste\xc4\x8dku Darvel zosob\xc3\xa1\xc5\xa1il s Marthou Bryce, s ktorou mal tri deti \xe2\x80\x93 dc\xc3\xa9ru Marthu a dvoch synov Johna a Alexandra (av\xc5\xa1ak John zomrel e\xc5\xa1te ako doj\xc4\x8da). V roku 1859 sa pres\xc5\xa5ahoval do Glasgowa, kde pracoval pre vydavate\xc4\xbestvo McPhun Publishers, ktor\xc3\xa9 zastupoval v Edinburghu a Bristole. V Bristole sa mu podarilo zalo\xc5\xbei\xc5\xa5 vlastn\xc3\xa9 vydavate\xc4\xbestvo._NEWLINE_V roku 1876 emigroval do Nov\xc3\xa9ho Ju\xc5\xben\xc3\xa9ho Walesu. So svojou rodinou pripl\xc3\xa1val z Lond\xc3\xbdna na lodi Brisbane, ktor\xc3\xa1 v Austr\xc3\xa1lii prist\xc3\xa1la 25. septembra 1876. Zalo\xc5\xbeil a viedol spolo\xc4\x8dnos\xc5\xa5 A. Hutchison & Son, ktor\xc3\xa1 p\xc3\xb4sobila ako vydavate\xc4\xbestvo a import\xc3\xa9r kn\xc3\xadh a obrazov s hlavnou kancel\xc3\xa1riou v Maitlande a pobo\xc4\x8dkami v Sydney, Newcastli, Tamworthe a Tinonee. V roku 1878 zalo\xc5\xbeil L\xc3\xb3\xc5\xbeu dobr\xc3\xbdch templ\xc3\xa1rov (Good Templars Lodge) v East Maitlande a do roku 1881 bol jej hlavn\xc3\xbdm predstavite\xc4\xbeom. V roku 1885 sa Hutchison usadil v Galstone, na predmest\xc3\xad Sydney. Osem rokov viedol Casual Labour Farm a po odchode na penziu sa utiahol na svoj ovocn\xc3\xbd sad v meste\xc4\x8dku Upper Galston (dnes Arcadia). Tu v roku 1917 zomrel. Je pochovan\xc3\xbd spolu so svojou man\xc5\xbeelkou v neozna\xc4\x8den\xc3\xbdch hroboch na Cintor\xc3\xadne jednotnej cirkvi (Uniting Church Cemetery) v meste\xc4\x8dku Dural.\n_START_SECTION_\nPolitick\xc3\xa1 \xc4\x8dinnos\xc5\xa5\n_START_PARAGRAPH_\nV roku 1887 bol zvolen\xc3\xbd do novoju\xc5\xbenowalesk\xc3\xa9ho z\xc3\xa1konodarn\xc3\xa9ho zboru, ako \xc4\x8dlen Strany slobodn\xc3\xa9ho obchodu (Free Trade Party) za volebn\xc3\xbd di\xc5\xa1trikt Canterbury. Ako poslanec sl\xc3\xba\xc5\xbeil nepretr\xc5\xbeite od 12. febru\xc3\xa1ra 1887 do 6. j\xc3\xbana 1891.'